AUCT เปิดประมูลรถหรูกว่า 300 คัน “Mini Cooper” เริ่มต้นแสนเดียว!
AUCT เปิดประมูลรถหรูกว่า 300 คันในวันพรุ่งนี้ (29 มิ.ย.) ตามที่ได้รับมอบหมายเป็นผู้จัดการประมูลจากกรมศุลกากร คาดสามารถนำรายได้เข้ารัฐได้ไม่ต่ำกว่า 550 ล้านบาท เปิดประมูลขายในราคาเริ่มต้นต่ำกว่าท้องตลาดที่ใครๆ ก็เอื้อมถึง นำโดย "Mini Cooper" เริ่มต้นเพียงแสนเดียว!
28 มิ.ย. 2560

ผู้สื่อข่าวรายงานว่า ในวันพรุ่งนี้ (29 มิ.ย.) ตั้งแต่เวลา 9.30 น. เป็นต้นไป กรมศุลกากรจะจัดการประมูลขายทอดตลาดรถยนต์และรถจักรยานยนต์ของกลาง โดยมอบหมายให้ บริษัท สหการประมูล จำกัด (มหาชน) หรือ AUCT เป็นผู้ดำเนินการขายทอดตลาดตามสภาพที่เป็นอยู่และเป็นการประมูลด้วยวาจา
สำหรับการประมูลในครั้งนี้มีรถหรู อาทิ FERRARI, ASTON, MARTIN, ROLLS ROYCE, BENTLEY, PORCHE, BENZ, BMW รวมทั้งรถยุโรปและรถญี่ปุ่นยี่ห้อต่างๆ และยังมีรถจักรยานยนต์บิ๊กไบค์เข้าร่วมประมูลในครั้งนี้ด้วย รวมทั้งสิ้น 315 คัน โดยเปิดประมูลขายในราคาเริ่มต้นต่ำกว่าท้องตลาด คาดว่าจะสามารถนำรายได้เข้ารัฐไม่ต่ำกว่า 550 ล้านบาท
ทั้งนี้เปิดให้ผู้ที่สนใจจะเข้าร่วมการประมูลสามารถเข้าชมสภาพภายนอกรถยนต์ของกลางฯ ได้ในวันที่ 26-28 มิถุนายน 2560 เวลา 9.00-18.00 น. ณ ลานจอดรถหน้าส่วนของกลางสำนักสืบสวนและปราบปราม กรมศุลกากร
สำหรับผู้ประสงค์เข้าร่วมประมูลรถยนต์ดังกล่าว สามารถลงทะเบียนและวางเงินค้ำประกันเป็นแคชเชียร์เช็คของธนาคารในเขตกรุงเทพมหานครและปริมณฑล สั่งจ่ายกรมศุลกากร (พักรายได้) ได้ที่เจ้าหน้าที่รับลงทะเบียนส่วนของกลาง กรมศุลกากร ในวันที่ 27-28 มิ.ย.60 เวลา 9.00-16.30 น. และในวันที่ 29 มิ.ย.60 ตั้งแต่เวลา 8.30 น. เป็นต้นไป จนกว่าจะเสร็จสิ้นการประมูล
ขณะที่การวางเงินค้ำประกันการประมูลจะมีอัตราที่แตกต่างกัน โดยรถยนต์และรถจักรยานยนต์ที่เปิดราคาประมูลต่ำกว่า 1.5 ล้านบาท จะต้องวางเงินประกันคันละ 1 แสนบาท ส่วนรถยนต์และรถจักรยานยนต์ที่เปิดประมูลตั้งแต่ 1.5 ล้านบาทขึ้นไป จะต้องวางเงินประกันคันละ 2 แสนบาท
ทั้งนี้ผู้ที่ลงทะเบียนและวางเงินค้ำประกันแล้วเท่านั้น จึงจะได้รับสิทธิเข้าร่วมประมูลและเสนอราคา ขณะที่การยกป้ายเสนอราคาแต่ละครั้งจะต้องเป็นไปตามระเบียบของกรมศุลกากร โดยรถยนต์และรถจักรยานยนต์ราคาต่ำกว่า 500,000 บาท ราคาจะปรับขึ้น ครั้งละ 5,000 บาท
ส่วนรถยนต์และรถจักรยานยนต์ราคาตั้งแต่ 500,000-300,000 บาท ราคาจะปรับขึ้นครั้งละ 20,000 บาท ด้านรถยนต์และรถจักรยานยนต์ราคาตั้งแต่ 1,000,000-2,000,000 บาท ราคาจะปรับขึ้นครั้งละ 50,000 บาท ขณะที่รถยนต์และรถจักรยานยนต์ราคาตั้งแต่ 2,000,000 บาทขึ้นไป ราคาจะปรับขึ้นครั้งละ 100,000 บาท
ขณะที่รถยนต์ที่มีราคาการเปิดประมูลสูงสุด ได้แก่ ลำดับที่ 153 ยี่ห้อ FERRARI รุ่น CALIFORNIA T ปี 2015 เปิดประมูลด้วยราคา 20.62 ล้านบาท และลำดับที่ 170 ยี่ห้อ ASTON MARTIN รุ่น DB๙ SPIDER ปี 2013 เปิดประมูลด้วยราคา 20.08 ล้านบาท ส่วนรถจักรยานยนต์ที่มีราคาการเปิดประมูลสูงที่สุด ได้แก่ ลำดับที่ 164 ยี่ห้อ HARLEY DAVIDSON รุ่น ELECTRA GLIDE ปี 2013 เปิดประมูลด้วยราคา 620,000 บาท
สำหรับรถยนต์ที่เปิดให้ประมูลมีทั้งหมด 362 คัน ดังนี้
 